Tok kvelertak på aktor i fengslingsmøte
Hendelsen fant sted i august i fjor i Moss tingrett rett foran nesen på mannens forsvarer og to kvinnelige politibetjenter. Han møtte i retten for diverse mindre forbrytelser som naskeri og narkotikaovertredelser.I forkant av rettsmøtet hadde mannen hisset seg mer og mer opp, og mens han satt og ventet på dommeren, svartnet det helt for ham. 41-åringen mente det var tullete å bli fengslet for «så små bagatellforhold som burde vært avgjort med bøter». Han ville dessuten hjem til familien sin. Det han senere skulle gjøre, skulle justere straffen hans mange hakk oppover. Mens han satt sammen med forsvarer og ventet på at dommeren skulle komme, ropte han gjentatte ganger til aktor.Hun unngikk kontakt med ham ved å se ned. 41-åringen fikk beskjed av den ene politiførstebetjenten om å roe seg ned, men reiste seg i stedet, løftet en stol og kastet den mot aktorbenken. Stolen traff benken i forkant og ble delt i flere deler. Det ble riper og sår i den. Han gikk deretter over til aktor. Aktor reiste seg og snudde ryggen mot tiltalte som kom opp mot henne bakfra. Han festet en hånd rundt halsen hennes og den andre rundt kjeven, og uttalte noe i retning av «Hadde du vært mann hadde jeg drept deg», står det i dommen. De to politibetjentene fikk tak i hver sin arm på tiltalte og forsøkte å dra ham vekk fra aktor. De måtte ha hjelp fra tre polititjenestemenn, som ble tilkalt som forsterkninger. Deretter ankom dommeren rettssalen og fengslingsmøtet ble gjennomført med de tilstedeværende aktører. Etter fengslingsmøtet ble den rabiate 41-åringen ført gjennom garasjen på vei til politistasjonen. Han uttalte da til politibetjentene at «han ville ha drept aktor dersom hun hadde vært mann», ifølge dommen.41-åringen har forklart sin oppførsel med at han ble provosert over at aktoren hadde glist til ham fra aktorbenken. Han følte seg også urettferdig behandlet, og at han bare ville hjem til familien sin. Han har også fortalt at det svartnet for ham, og at han bare har blitt fortalt at han kastet en stol. Dette kan han selv ikke huske. Borgarting lagmannsrett legger til grunn at hendelsen er meget alvorlig. «Av allmennpreventive grunner må det reageres strengt mot handlinger som vold, trusler og skadeverk mot aktører i rettsvesenet. Det ligger sterke samfunnsinteresser i at disse aktørene kan utføre sine oppgaver uten å bli utsatt for en slik hendelse som fant sted i rettssalen i Moss tingrett»Det et den tiltalte følte seg urettferdig behandlet fordi han måtte møte til det han opplevde som en urimelig fengsling, er ikke noe formildende omstendighet for ham. Retten ser også helt bort fra at 41-åringen var utilregnelig i gjerningsøyeblikket. – Samlet sett har dette vært en alvorlig og skremmende opplevelse, står det i dommen. Stolkasteren blir dømt til ett år og seks måneder i fengsel som en samlestraff for alle forholdene han ble dømt for. Blant annet knuste han en telefonskjerm på politihuset dagen før fengslingsmøtet.
«Hadde du vært mann, så hadde jeg drept deg», skrek den vanekriminelle, da han tok kvelertak på aktor rett før fengslingsmøtet skulle starte.